**Ալեքսանդր Միքայելի Արղության-Երկայնաբազուկ** (դեկտեմբերի 13, 1860(1860-12-13)), հայազգի պետական գործիչ, հրապարակախոս, Թիֆլիսի քաղաքագլուխ, Արղության-Երկայնաբազուկներ տոհմի ներկայացուցիչ։

Ալեքսանդր Միքայելյանը նախնական կրթությունը ստացել է նախ Թիֆլիսի ռեալական ուսումնարանում, ապա ՝ շարունակել Մոսկվայում։ Մասնագիտացել է հատկապես գյուղատնտեսության ոլորտում։

Ուսումը ավարտելուց հետո կատարել է տարբեր տեսակի պետական հանձնարարականներ։ Մասնավորապես, նրան է հանձնարարվել Հարավային Կովկասի գյուղական կյանքի տնտեսական հետազոտություններ կատարելը։ Հարավային Կովկասի երկաթուղիների վարչության հանձնարարությամբ ուսումնասիրել և կազմել է Բորչալուի գավառի 25-ամյա գործունեության տեղեկագիրը։

Թղթակցել է տարբեր ռուսալեզու թերթերի։ Առանձին աշխատությամբ հրատարակել է Բորչալու գավառի տնտեսական խնդիրների վերլուծությանը նվիրված ուսումնասիրություն։ Մամուլում հանդես է եկել ուշագրավ հրապարակումներով։

1896 թվականի նոյեմբերի 11-ին Ա.Միքայելյանը ընտրվել է Թիֆլիսի քաղաքային վարչության անդամ։ 1899 թվականի մարտի 22-ին տեղի ունեցած Թիֆլիսի փոխքաղաքագլխի ընտրություններում իր թեկնածությունն է առաջադրել՝ մրցակցելով Մ.Ս.Շեստակովի, Ե.Ե.Խոսրովյանի և Վ.Մ.Չերքեզովի հետ։ Փոխքաղաքագլուխ է ընտրվել Մ.Ս.Շեստակովը։ 1901 թվականի հունվարի 8-ին կրկին ընտրվել է Թիֆլիսի քաղաքային վարչության անդամ, սակայն նահանգապետի կողմից չհաստատվելու պատճառով 1901 թվականի փետրվարի 24-ին դուրս է մնացել ոչ միայն անդամությունից, այլև փոխքաղաքագլխի պաշտոնից, որը ստանձնել էր 1900 թվականի փետրվարի 21-ից։ Քաղաքային վարչության և խորհրդի անդամության ժամանակ նրա վերահսկողության ներքո են եղել քաղաքի կրթության, առողջապահության և բարեգործության ոլորտները։

1902 թվականի դեկտեմբերի 16-ին Ալեքսանդր Արղության-Երկայնաբազուկը ընտրվել է Թիֆլիսի քաղաքագլուխ, սակայն նահանգային իշխանության կողմից չհաստատվելու պատճառով չի պաշտոնավարել։ Նրա ընտրության չհաստատվելը բացասական է ընդունվում քաղաքի հասարակության կողմի, քանի որ ժողովուրդը տեսել էր քաղաքի համար նրա կատարած աշխատանքը։

1907 թվականի դեկտեմբերի 3-ին կրկին ընտրվել է Թիֆլիսի քաղաքային վարչության անդամ։ 1910 թվականին քաղաքագլուխ Ալեքսանդր Խատիսյանի բացակայության ժամանակ Արղության-Երկայնաբազուկը ստանձնել է վարչության շինարարական բաժնի ղեկավարությունը։

Արղության-Երկայնաբազուկը երկրորդ անգամ փոխքաղաքագլուխ է ընտրվել 1911 թվականի փետրվարի 28-ին։ 1916 թվականին Թիֆլիսի խորհրդի մայիսի 31-ի նիստի ժամանակ հերթական անգամ ընտրվել է քաղաքային վարչության անդամ 4 տարի ժամկետով։

Ալեքսանդր Միքայելյան Արղության-Երկայնաբազուկը Թիֆլիսում բնակվում էր Ալեքսանդրովյան փողոցի N32 տանը։

Ծանոթագրություններ
------------------

1. 1 2 3 4 5 6 7 8 9  Սամվել Կարապետյան, «Թիֆլիսի քաղաքագլուխները», գիրք Ե։ ՀՀ ԳԱԱ «Գիտություն» հրատարակչություն, Երևան 2003թ. ISBN 5-8080-0520-5. (հայ.) Archived 2019-02-07 at the Wayback Machine. (ռուս.)
2. 1 2 3  «Տարազ» 1902, N 48, էջ 466։
3. ↑  Аргутинский-Долгоруков А.М. Борчалинский уезд в экономическом и коммерческом отношениях, Тифлис, 1897.(ռուս.)
4. ↑  Аргутинский А. Колонисты и туземцы Борчалинск. уезда. Очерки и наброски, "Новое обозрение",
1895, N 3720, 3721, 3722.(ռուս.)
5. ↑  "Известия Тифлисской городской думы", N 4, Тифлис, 1911, ст. 20.(ռուս.)
6. ↑  «Տարազ» 1899, N 11, էջ 282։
7. 1 2  "Известия Тифлисской городской думы", N 4, Тифлис, 1911, ст. 19-20.(ռուս.)
8. ↑  "Известия Тифлисской городской думы", N 4, Тифлис, 1911, ст. 18.(ռուս.)
9. ↑  "Тифлисский Листок", 1910, N 184.(ռուս.)
10. ↑  "Известия Тифлисской городской думы", N 4, Тифлис, 1911, ст. 19.(ռուս.)
11. ↑  «Հովիտ» 1916, N 21, էջ 335։
12. ↑  "Кавказский Календарь на 1909 г", Тифлис, 1908, ст. 999, 1130.(ռուս.)
13. ↑  "Кавказский Календарь на 1911 г", Тифлис, 1911, ст. 763.(ռուս.)